Qırımda apiske alınğan advokat Kurbedinovnı tutuv şaraitleri belli oldı
08 dekabr 2018, 19:20
Advokat Emil Kürbedinov Aqmescit mahkemesi yanında
Qırımda apiske alınğan advokat Emil Kurbedinov memuriy apis cezasını alğanlar tutulğan Aqmescit mahsus nezarethanesinde buluna, andaki şaraitler yaramay, dep haber ete «Qırım birdemligi» advokat Edem Semedlâyevniñ malümatına esaslanıp.
Onıñ aytqanına köre, raatlıq künleri nezarethanege kimse alınmağanı içün Semedlâyev Kürbedinovnı ziyaret etip olamadı.
«Telefonda laf ettik. Özüni bir qarar is ete ve er keske selâm ayta. Sigar ve temiz suv ketirmege rica etti. Birden yolladım. Çoq sualim bar edi, amma telefonda laf etmege istemedim. Bazarertesi künü oña barmağa planlaştıram», – dep qayd etti Semedlâyev.
Qararnı qadı Anton Tsıkurenko seslendirdi. Kürbedinov 2013 senesi Facebookta paylaşqanları içün Rusiye Memuriy cinayetler kodeksiniñ 20.3 maddesi boyunca (natsist işaretleri ya da timsalleri, ekstremist teşkilâtlarnıñ işaretleri ya da timsalleri, ya da federal qanunlarnen yasaqlanğan işaret ve timsalleriniñ teşviqatı ve açıq numayış etilmesi) apiske alındı. Kurbedinovnıñ zenaatdaşları dey ki, onı Dimaşqqa köçken Qırım sakini şikâyet etti.